የዓለም ሕዝብ የሚመገበው ምግብ አይነት ለውጥ ቢያሳይ የሚሰጠው ጥቅም ትኩረት እንዲያገኝ ካደረጉት መካከል የዛሬ ሁለት ዓመት ገደማ የወጣው በተባበሩት መንግሥታት የአካባቢ ፕሮግራም ስር የሚገኘው የዓለም አቀፍ አዛላቂ የሀብት አስተዳደር ቡድን ያዘጋጀው ሪፖርት አንዱ ነው። ሪፓርቱ ዓለማችን ከእንስሳት ተዋጽኦ ምግብ ወደ ዕጽዋት ተዋጽኦ ምግብ መቀየር እንዳለባት ይመክራል። ከሪፓርቱ መውጣት አንድ ዓመት ቀደም ብሎ የቀድሞው የእንግሊዝ ሌበር-መራሽ መንግሥት አማካሪ የነበሩትና የአየር ንብረት ለውጥ ጉዳይን ከገንዘብ ስሌት ጋር በማቀናጀት የሚታወቁት ጌታ ኒኮላስ ስተርን ለምድራችን የሚበጀው የዕጽዋት ተዋጽኦ ምግብ ነው ብለው ነበር። በነገራችን ላይ ጌታ ኒኮላስ ጠቅላይ ሚኒስትር መለስ ዜናዊ የዛሬ ሦስት ዓመት ለኮፐንሀገን ዝግጅት ሲባል አዲስ አበባ ተደርጎ በነበረ አንድ ስብሰባ ላይ ንግግር ሲያደርጉ ‘በአየር ንብረት ለውጥ ጉዳዮች ዙሪያ ያስተማሩኝ ጥሩ ወዳጄ’ በማለት ያሞካሽዋቸውና በወቅቱ አፍሪካ የጋራ አቋም ለመያዝ ታደርገው ከነበረው ጥረት በስተጀርባ ሆነው ሚና የተጫወቱ ናቸው። የተመዱ የአየር ንብረት ለውጥ የበይነ መንግሥታት የሳይንቲስቶች ስብስብ መሪ የሆኑት ራጀንድራ ፓቹዋሪም ስለ ካርቦን ልቀት ቅነሳ ሲባል በሳምንት አንድ ቀን ሥጋ-አልባ ምግብ በመብላት አስተዋጽኦ እንዲደረግ ጥሪ አቅርበው ነበር።
